钦定古今图书集成/理学汇编/文学典/第039卷 > 崔逞
## 钦定古今图书集成/理学汇编/文学典/第039卷 > 崔逞

按《魏书》本传，“逞字叔祖，清河东武城人也。魏中尉琰
之六世孙。曾祖谅，晋中书令。祖遇，仕石虎为特进。父
瑜，黄门郎。逞少好学，有文才。遭乱孤贫，躬耕于野，而
讲诵不废。慕容𬀩时，郡举上计掾，补著作郎，撰《燕记》。
迁黄门侍郎。及苻坚并慕容𬀩，以为齐郡太守。坚败，
司马昌明以逞为河清、平原二郡太守。为翟辽所虏”，
授以中书令。慕容垂灭翟钊，以为秘书监。慕容宝东
走和龙，为留台吏部尚书。及慕容𬴊立，逞携妻子亡
归太祖。张衮先称美逞，及见礼遇甚重，拜为尚书，任
以政事，录三十六曹，别给吏属，居门下省。寻除御史
中丞。太祖攻中山未克，六军乏粮，民多匿谷，问群臣
以取粟方略，逞曰：“取椹可以助粮”，故飞鸮食椹而改
音。《诗》称其事。太祖虽衔其侮慢，然兵既须食，乃听以
椹当租。逞又曰：“可使军人及时自取，过时则落尽。”太
祖怒曰：“内贼未平，兵人安可解甲仗入林野而收椹
乎？是何言！”欤以中山未拔，故不加罪。天兴初，姚兴侵
司马德宗襄阳戍，戍将郗恢驰使乞师于常山王遵，
遵以闻。太祖诏逞与张衮为遵书以答。初，恢与遵书
云：“贤兄虎步中原。”太祖以言悖君臣之体，敕逞、衮亦
贬其主号以报之。逞、衮乃云：“贵主。”太祖怒曰：“使汝贬
其主以答，乃称贵主，何若贤兄也！”遂赐死。后司马德
宗荆州刺史司马休之等数十人为桓元所逐，皆将
来奔，至陈留南，分为二辈，一奔长安，一归广固。太祖
初闻休之等降，大悦。后怪其不至，诏兖州寻访，获其
从者，问故，皆曰：“国家威声远被，是以休之等咸欲归
阙。及闻崔逞被杀，故奔二处。”太祖深悔之。自是士人
有过者，多见优容。逞七子，二子早亡。第三子义，义弟
𬤇，𬤇弟袆，袆弟严，严弟颐。逞之内徙也，终虑不免，乃
使其妻张氏与四子留冀州，令归慕容德，遂奔广固，
逞独与小子颐在平城。及逞之死，亦以此为谴。
颐字泰冲，初为太子洗马，后稍迁散骑尚书，赐爵清
河侯。后世祖闻刘义隆以𬤇为冀州刺史，乃曰：“义隆
知用其兄，我岂无冀州也？”乃以颐为平东将军、冀州
刺史。又为大鸿胪，持节策拜杨难当为南秦王。奉使
数返，光扬朝命，世祖善之。及骠骑大将军、乐平王丕
等督诸军取上邽，使颐赍诏于丕前，喻难当奉诏。后
与方士韦文秀诣王屋山造金丹，不就。真君初卒。颐
五子。

长子秉，字公礼，早终；无子。

秉弟广，字公渊，袭爵。拜平东将军。

子法度早终。

广弟轨，字公则。太子中舍人、镇南司马。

轨弟穆，字公和。早终。

穆弟叡，字哲，小字男季。高祖初，以交通境外，伏诛。从
兄景真以子思叔继叡。

思叔，少为中书学生，迁中书博士。世宗时，历上党、钜
鹿太守。自逞之死至叡之诛，三世积五十馀年，而在
北一门尽矣。初，三齐平，袆孙相如入国，以才学知名，
举冀州秀才。早卒。

相如弟彧，在《术艺传》。

逞兄适，字宁祖，亦有名于时。慕容垂尚书左丞、《范阳
昌黎》二郡太守。

适曾孙延寿，冀州主簿，轻财好施，甚收乡曲之誉。
延寿子隆宗，简率爱友，居丧以孝闻。历位冀州别驾，
兰陵燕郡二郡太守、司空谘议参军、冀州中正、中军
大将军府长史。仁信待物，出于至诚，故见重于世。卒，
赠前将军、齐州刺史，谥曰孝。

子敬保，员外散骑侍郎、冀州仪同府从事中郎。卒，赠
冀州刺史。

子子恒，官至征虏将军、鲁郡太守。早卒。

子恒弟子安，冠军将军、西兖州司马。

子安弟子昇，开府参军。武定中，坐连元瑾事，兄弟并
伏法。